  Анжелика Тихонова корреспондент Туннэ, 1-тӥ толсуре, Россилэн азьмуртэз Владимир Путин Федерал Собранилы вазиськонзэ шараяны кутскиз. Кунлэн ктвалтӥсез Россиез азинтонъя валтӥсь ӧръёсты шараялоз, ивортэ ТАСС. Агентстволэн ивортэмезъя, ужрадлы дасяськон 30-тӥ шуркынмонозь кыстӥськиз. Азьмуртлэн пресс-секретарез Дмитрий Песков пусъйз, вазиськон бордын ужан Владимир Путинлы Кубае Фидель Кастроен люкиськон ужрадэ но мыныны луонлык но ӧз сёты шуыса. Песковлэн кылъёсызъя, Путинлэн 2016-тӥ арын вазиськонэз азьвылъёсызлы уз кельшы. Со дыре ик ватсаз, саклык котьку сямен ик мерлык удыслы, кунлэн мерлык ужъёсызлы висъямын луоз шуыса. «Азьмуртлэн вазиськонэз, огъя учконо ке, сяме пырем формат луэ. Но огез но вазиськонэз азьвылэзлы уг кельшы. Соин ик, валамон ини, туэ но солэн пуштросэз воксё мукет луоз, но валтӥсь «путинской стерженез» утемын ик луоз», — шуиз президентлэн пресс-секретарез. Кун кивалтӥсьлэн вазиськонэзлэн кутсконэз 13 часын чакламын (Москва дыръя 12 часын). ВАТСАН Россилэн азьмуртэзлэн Федерал Собранилы вазиськонэз — со кун кивалтӥсьлэн парламентлы арлы быдэ вазиськонэз. Отын кунлэн азьмуртэз кӧня ке арлы азьлань ужпумъёс пуктэ. Федерал Собранилы нырысьсэ вазиськиз Борис Ельцин 1994-тӥ арын тулыспалэ. Владимир Путинлэн кивалтонын нырысетӥ кык вакытъёсыз дыръя вазиськон тулыс-гужем чузъяськылӥз, нош Дмитрий Медведев кивалтон вакытэ солэн дырыз ар пуме выжиз. Владимир Путин нош ик азьмурт луэмез дырысен, 2012-тӥ арысен, Федерал Собранилы вань вазиськонъёс толсуре ортчылӥзы. 2012-тӥ арын Федерал Собранилы вазиськонзэ лыдӟыкуз, Путин кун суверенитетэз утёнлэн но егит семьяослы улон инты басьтонэз дунтэмгес каронлэн кулэлыксы сярысь вераз вал. 2013-тӥ арын 12-тӥ толсуре вазиськоназ кунлэн тӧроез Сирилы саклык висъяз. Азьмуртмы отын югдурез Россилэсь тунсыкъёссэ чакласа капчигес карыны луиз шуыса пусйиз. Озьы ик пусйиз офшоръёсын нюръяськонлэсь кулэлыксэ. 2014-тӥ арын толсуре вазиськонлэн валтӥсь темаез луиз Россилэн но Крымлэн огазеяськонзы. 2015-тӥ арын Владимир Путин анай капиталъя программаез 2 арлы азинтыны но гурт возёс ужъёсты нуыны чаклам музъемъёсты утялтытэк возисьёслэсь таланы ӵектӥз. Со сяна кун кивалтӥсь мукет кунъёслэсь азьмуртъёссэс терроризмен ӵошен пумитъяськон борды итӥськыны куриз. Тегъёс: Политика Мерлык ВладимирПутин Россия  